REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/52245)
  + [Valencià](/va/acuerdo/52995)






Selector de idioma

Leer

* [Español](/es/acuerdo/52008)
* [Valencià](/va/acuerdo/52762)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
====================================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT

Data d'aprovació
:   26/09/2024

Data de publicació
:   27/09/2024

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/Acuerdos/DescargarAcuerdo/52212)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/52910)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/52060)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT&url=https://www.boua.ua.es/va/acuerdo/52302)

**Títol:** REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 26 de setembre de 2024

Aprovat per unanimitat pel Consell de Govern de la Universitat d'Alacant en la sessió ordinària del dia 26 de setembre de 2024.

REGLAMENT DE RÈGIM INTERN DE L'ESCOLA INTERNACIONAL DE DOCTORAT DE LA UNIVERSITAT D'ALACANT

PREÀMBUL

El Reial decret 99/2011, de 28 de gener, pel qual es regulen els ensenyaments oficials de doctorat, preveia la creació per part de les universitats d'escoles de doctorat, d'acord amb el que s'estableix en els seus estatuts, en la normativa de la respectiva comunitat autònoma i en el citat reial decret, amb la finalitat d'organitzar els ensenyaments i les activitats pròpies del doctorat.

En atenció a l'exposat, i al que disposava l'Estatut de la Universitat d'Alacant, aquesta va sol·licitar a la Generalitat Valenciana la creació d'aquesta escola i va ser aprovada l'Escola de Doctorat de la Universitat d'Alacant mitjançant el Decret 176/2013, de 15 de novembre, del Consell. Posteriorment, es va autoritzar el canvi de denominació a Escola Internacional de Doctorat de la Universitat d'Alacant, mitjançant el Decret 65/2022, de 20 de maig, del Consell.

OBJECTE

L'Escola Internacional de Doctorat de la Universitat d'Alacant es regirà pel present Reglament de règim intern, el qual establirà, entre altres aspectes, els drets i deures de les doctorandes i els doctorands, de les tutores i els tutors, i de les directores i els directors de tesi, així com la composició i funcions de les comissions acadèmiques dels seus programes. Els aspectes continguts en aquest Reglament de règim intern seran aplicables a tots els programes de doctorat de la Universitat d'Alacant.

CAPÍTOL I: CONCEPTE, ESTRUCTURA I COMPETÈNCIES

Article 1. Concepte

1.  L'Escola Internacional de Doctorat de la Universitat d'Alacant, d'ara en avant EIDUA, és el centre que té per objecte fonamental l'organització, dins del seu àmbit de gestió, dels ensenyaments i les activitats pròpies del doctorat.

Article 2. Estructura

1.  L'EIDUA integra tots els programes de doctorat de la Universitat d'Alacant que hagen sigut verificats i aprovats conforme a la legislació vigent.

2.   El Consell de Govern podrà, així mateix, aprovar la participació en l'EIDUA d'altres universitats, instituts d'investigació, institucions i entitats públiques o privades, nacionals o estrangeres que tinguen activitats d'I+D+i en l'àmbit de gestió de l'EIDUA. Les condicions de la participació han de plasmar-se en un conveni de col·laboració, el qual ha de ser aprovat pel Consell de Govern de la Universitat d'Alacant.

Article 3. Competències

Són competències de l'EIDUA:

a)       Organitzar, dins del seu àmbit de gestió, els ensenyaments de doctorat.

b)      Elaborar la proposta de normativa d'ensenyaments oficials de doctorat  i  del Reglament de règim intern de l'EIDUA i elevar-la al Consell de Govern perquè l'aprove.

c)       Dissenyar la pàgina web de l'EIDUA.

d)      Fomentar els programes de doctorat amb menció cap a l'excel·lència.

e)      Fomentar la internacionalització i les relacions interuniversitàries a través de l'organització de programes de doctorat interuniversitaris i internacionals.

f)        Difondre l'oferta de programes de doctorat, tant en l'àmbit nacional com en l'internacional.

g)       Organitzar les activitats de formació transversals comunes a tots els programes de doctorat o agrupats per àmbits de coneixement.

h)      Matricular les doctorandes i els doctorands, custodiar els seus expedients i tramitar la documentació per a l'expedició dels títols.

i)        Validar els documents de compromís doctoral.

j)        Fixar els criteris de procediment per a la defensa pública de les tesis doctorals.

k)       Comprovar el compliment dels requisits per a l'obtenció de les mencions de doctorat internacional, doctorat industrial, així com per a la diligència de cotutela internacional.

l)        Proposar la composició de les comissions que han de jutjar la concessió dels premis extraordinaris de doctorat, les ajudes de mobilitat internacional, les ajudes de qualitat als programes de doctorat o qualsevol altra que es constituïsca en el futur.

m)    Establir els mecanismes d'avaluació i seguiment de la doctoranda o el doctorand, conforme al RD 99/2011 i la normativa vigent de la Universitat d'Alacant, així com els procediments previstos en cas de conflicte i els aspectes que afecten l'àmbit de la propietat intel·lectual.

n)      Tramitar l'expedient de creació, modificació o supressió d'un programa de doctorat.

o)      Dissenyar el pla formatiu de direcció de tesis doctorals.

p)      Establir el sistema de garantia intern de qualitat de l'EIDUA.

q)      Qualsevol altra funció que li assigne la legislació vigent, els Estatuts de la Universitat d'Alacant o el Consell de Govern.

Article 4. Règim jurídic

1.    L'EIDUA es regirà pel present Reglament de règim intern i per les altres disposicions legals i estatutàries d'aplicació preceptiva.

2.  En el present reglament són objecte de desenvolupament els aspectes següents:

-          Composició i funcions dels òrgans de govern de l'EIDUA.

-          Composició i funcions de les comissions acadèmiques dels programes de doctorat.

-          Drets i deures de les doctorandes i els doctorands, de conformitat amb el que s'estableix en el RD 1791/2010, de 30 de desembre, pel qual s'aprova l'Estatut d'Estudiant Universitari.

-          Competències, capacitats i destreses que han d'adquirir les doctorandes i els doctorands.

-          Drets i deures de les tutores i directores o els tutors i directors de tesis doctorals.

-          Procediments per a l'aprovació, el seguiment i la supressió d'un programa de doctorat.

CAPÍTOL II: ÒRGANS DE GOVERN

Els òrgans de govern de l'EIDUA es componen de:

- Òrgans col·legiats, compostos pels comitès i les comissions següents:

·   Equip directiu (ED).

·   Comitè de Direcció (CD).

·   Comissió per a l'Excel·lència (CE).

·   Comissió de Garantia de Qualitat (CGQ).

-  Òrgans unipersonals, compostos pels càrrecs següents:

·   La directora o el director de l'EIDUA.

·   La secretària o el secretari de l'EIDUA.

·   La coordinadora o el coordinador de qualitat de l'EIDUA.

·   Les coordinadores o els coordinadors dels programes de doctorat.

·   Les coordinadores o els coordinadors de qualitat dels programes de doctorat.

Òrgans col·legiats

Article 5. Equip directiu (ED)

L'ED està integrat per la directora o el director de l'EIDUA, la secretària o el secretari acadèmic de l'EIDUA i la coordinadora o el coordinador acadèmic de qualitat de l'EIDUA.

Les seues funcions són, entre d'altres, a més de les definides en aquest mateix capítol, les de:

a)              Difondre la informació relativa a l'EIDUA.

b)             Decidir quina informació publicar, amb quina periodicitat, a quins grups d'interès i amb quins mitjans es difondrà.

c)              Rebre les propostes de creació i modificació dels programes de doctorat i, després de la seua supervisió, sotmetre-les al CD.

d)             Organitzar les activitats transversals comunes als programes de doctorat.

e)             Informar sobre els convenis que concerneixen els seus programes de doctorat.

f)               Aprovar els tribunals de tesis proposats per les comissions acadèmiques dels programes de doctorat.

g)              Aprovar la presentació de les tesis per compendi.

h)             Elevar al CD les propostes d'actuació en el desenvolupament dels programes de doctorat.

i)               Vetlar pel bon funcionament i la consecució dels objectius de qualitat de l'EIDUA.

j)               Facilitar el procés d'acreditació dels programes de doctorat.

k)              Elaborar, amb la col·laboració del vicerectorat amb competències en matèria de qualitat i de la Unitat Tècnica de Qualitat (UTQ), el Manual del sistema de garantia intern de qualitat per a l'EIDUA, així com els procediments que en permeten el desenvolupament.

Article 6. Comitè de Direcció (CD)

1.  El CD estarà integrat per la vicerectora o el vicerector amb competències en matèria de doctorat, l'ED de l'EIDUA, l'administradora o l'administrador de l'EIDUA, les coordinadores i els coordinadors acadèmics dels programes de doctorat i el representant de les doctorandes i dels doctorands, designat segons el procediment que establisca el vicerectorat amb competències en aquesta matèria, en col·laboració amb l'EIDUA. Poden ser també integrants del CD de l'EIDUA les i els representants de les institucions i entitats esmentades en l'article 2.2, en funció del conveni que s'ha de subscriure per a definir els termes de la citada col·laboració.

El CD es reunirà, almenys, una vegada per semestre en sessió ordinària i en tantes convocatòries com calga.

2.   El CD durà a terme les funcions relatives a l'organització i gestió dels ensenyaments de doctorat. En particular, són competències del CD:

a)       Informar sobre la normativa d'ensenyaments oficials de doctorat i el Reglament de règim intern elaborat per l'ED de l' EIDUA i elevar-ho al Consell de Govern de la Universitat d'Alacant per a la seua aprovació.

b)      Aprovar directrius d'actuació i establir criteris d'organització dels ensenyaments de doctorat en l'àmbit de les seues funcions.

c)       Constituir, si és el cas, una comissió permanent, així com qualsevol comissió i subcomissió que s'estime convenient per al normal funcionament de l'EIDUA, així com formar-ne part. En tot cas , es nomenarà, almenys, una comissió per a l'excel·lència, integrada per l'ED i les coordinadores o els coordinadors de programes de doctorat amb menció cap a l'excel·lència.

d)      Informar sobre les propostes de nous programes de doctorat o la seua modificació, a l'efecte de l'elevació al Consell de Govern.

e)      Conèixer els programes de doctorat interuniversitaris i internacionals i informar-ne.

f)        Proposar al Consell de Govern la concessió de premis extraordinaris de doctorat.

g)       Avalar les propostes de nomenament de doctora o doctor honoris causa de la Universitat d'Alacant per les juntes de facultat o les escoles, per a l'elevació al Consell de Govern.

h)      Qualsevol altra que li atribuïsca els Estatuts i les normes o els reglaments que els desenvolupen.

Article 7. Comissió per a l'excel·lència (CE)

La CE estarà integrada per la directora o el director de l'EIDUA, que la presidirà, per la secretària o el secretari acadèmic de l'EIDUA, que actuarà com a secretària o secretari de la comissió, per la coordinadora o coordinador acadèmic de qualitat de l'EIDUA i per les coordinadores i els coordinadors dels programes de doctorat amb menció cap a l'excel·lència.

La seua funció és la d'encaminar en la direcció adequada l'EIDUA i els seus diferents programes de doctorat cap a l'excel·lència.

Article 8. Comissió de Garantia de Qualitat (CGQ)

La CGQ és un òrgan que participa en les tasques de planificació, coordinació i seguiment del Sistema de Garantia Intern de Qualitat (SGIQ), actuant, a més, com un dels vehicles de comunicació interna de la política, objectius, plans, programes, responsabilitats i assoliments d'aquest sistema.

La Comissió està composta per la directora o el director de l'EIDUA, que actuarà com a presidenta o president, la secretària o el secretari de l'EIDUA, que actuarà com a secretària o secretari de la comissió, la coordinadora o el coordinador de qualitat de l'EIDUA, les coordinadores i els coordinadors de qualitat dels programes de doctorat, la directora o el director del secretariat amb competències en matèria de qualitat, el representant de les doctorandes i dels doctorands, i una o un membre de la UTQ. Poden ser també integrants de la CGQ les i els representants de les institucions i entitats esmentades en l'article 2.2, en funció del conveni que s'ha de subscriure per a definir els termes de la citada col·laboració.

Les seues funcions són, entre d'altres:

a) Assegurar que la política de qualitat i els objectius es difonen de manera eficaç a tots els grups d'interès de l'EIDUA.

b) Fer un seguiment sistemàtic de la qualitat dels programes de doctorat de l'EIDUA, inclosos el seguiment i la verificació.

c) Coordinar, junt amb el vicerectorat amb competències en qualitat i amb la UTQ, les enquestes que es faran als diferents col·lectius implicats en doctorat.

d) Supervisar els documents relatius al SGIQ elaborats per la UTQ, en coordinació amb la coordinadora o el coordinador de qualitat del centre.

e) Analitzar els informes que li facilita la coordinadora o el coordinador de qualitat i que utilitzarà per a la proposta d'accions de millora.

f) Aprovar, si és el cas, les propostes de millores remeses per la coordinadora o el coordinador de qualitat del centre.

g) Informar anualment les comissions acadèmiques o el CD sobre els resultats del procés de seguiment de qualitat.

h) Proposar al CD la creació de grups de millora per a la resolució d'aspectes prèviament identificats.

Òrgans unipersonals

Article 9. Directora o director de l'EIDUA

1.  El nomenament de la directora o el director correspon a la rectora o al rector.

Ha de ser una investigadora o un investigador permanent pertanyent a la plantilla de la Universitat d'Alacant, a temps complet, que estiga en possessió d'almenys tres períodes d'activitat investigadora reconeguts d'acord amb el RD 1086/1989, i haver dirigit almenys tres tesis doctorals.

2.  Són funcions de la directora o del director:

a)       Exercir les funcions de direcció i gestió ordinària de l'EIDUA.

b)      Representar l'EIDUA davant els òrgans de la Universitat d'Alacant.

c)       Executar o vetlar per l'execució dels acords del CD.

d)      Presidir els actes acadèmics de l'EIDUA, excepte les precedències legals que la legislació i normativa prevegen.

e)      Vetlar pel compliment de les normes, acords i resolucions dels òrgans de govern i representació de la Universitat d'Alacant.

f)        Dirigir la gestió administrativa i pressupostària, així com tots els serveis de l'EIDUA.

g)       Qualsevol altra competència establida en els Estatuts de la Universitat d'Alacant i/o en la seua normativa de desenvolupament.

Article 10. Secretària o secretari acadèmic de l'EIDUA

1.  El nomenament de la secretària o del secretari acadèmic correspon a la rectora o el rector, a proposta de la vicerectora o del vicerector amb competències en matèria de doctorat. Ha de ser una investigadora o un investigador pertanyent a la plantilla de la Universitat d'Alacant, a temps complet, que estiga en possessió d'almenys dos períodes d'activitat investigadora reconeguts d'acord amb el RD 1086/1989, i haver dirigit almenys dues tesis doctorals.

2.  Són funcions de la secretària o del secretari acadèmic:

a)       Assumir la secretaria de l'EIDUA i del CD, així com de qualsevol altre òrgan col·legiat que en el mateix àmbit s'establisca estatutàriament o reglamentàriament, i estendre acta de les sessions.

b)      Coordinar les activitats formatives transversals de l'EIDUA.

c)       Convocar, a instàncies de la vicerectora o del vicerector amb competències en matèria de doctorat, les reunions del CD.

d)      Convocar, a instàncies de la directora o del director de l'EIDUA, les reunions de la CGQ.

e)      Alçar actes de les sessions de la secretaria, del CD i de qualsevol altre òrgan col·legiat que en el mateix àmbit s'establisca estatutàriament o reglamentàriament.

f)        Donar fe dels acords i les resolucions dels òrgans de govern i representació de l'EIDUA.

g)       Dirigir i custodiar els registres i arxius i l'accés a aquests.

h)      Custodiar el segell de l'EIDUA.

i)        Vetlar per l'organització dels actes solemnes de l'EIDUA i del compliment del protocol.

j)        Expedir certificats.

k)       Exercir les funcions delegades per la directora o el director de l'EIDUA.

l)        Vetlar per la publicitat dels acords i les resolucions dels òrgans de govern de l'EIDUA.

Article 11. Coordinadora o coordinador de qualitat de l'EIDUA

El nomenament de coordinadora o coordinador de qualitat correspon a la rectora o el rector, a proposta de la vicerectora o del vicerector amb competències en matèria de doctorat. Ha de ser una investigadora o un investigador pertanyent a la plantilla de la Universitat d'Alacant, a temps complet, que estiga en possessió d'almenys dos períodes d'activitat investigadora reconeguts d'acord amb el RD 1086/1989.

Entre les seues funcions destaquen:

a)      Exercir les funcions delegades per la directora o el director de l'EIDUA en matèria de qualitat.

b)      Vetlar per la implantació i el manteniment dels procediments necessaris per al desenvolupament del SGIQ.

c)      Supervisar el procés d'avaluació de la qualitat dels programes de doctorat, tant de verificació, seguiment i acreditació, com de promoció d'accions de millora.

d)      Informar la CGQ del seguiment de qualitat dels programes de doctorat.

e)      Informar les coordinadores i els coordinadors dels programes de doctorat del compliment del SGIQ i de les millores que cal implantar.

f)       Dur a terme les revisions del SGIQ amb la col·laboració de la UTQ.

g)      Rebre i valorar inicialment les propostes de millora enviades per les comissions acadèmiques, i elevar-les a la CGQ per a la seua aprovació.

Article 12. Coordinadores o coordinadors dels programes de doctorat

1.  Les coordinadores o els coordinadors dels programes de doctorat són nomenats per la rectora o el rector, d'acord amb el que s'estableix en l'article 8.4 del RD 99/2011, per un període màxim de 6 anys, a proposta de les i els membres del programa de doctorat i amb l'aprovació de l'òrgan proponent, o per acord entre rectores o rectors quan es tracte de programes de doctorat conjunts amb altres universitats, o de la manera que s'indique en el conveni amb altres institucions quan es desenvolupe un doctorat en col·laboració.

La condició de coordinadora o coordinador ha de recaure sobre una investigadora o un investigador rellevant i ha d'estar avalada per la direcció prèvia d'almenys dues tesis doctorals i la justificació de la possessió d'almenys dos períodes d'activitat investigadora reconeguts d'acord amb les previsions del RD 1086/1989. En cas de programes de doctorat interuniversitaris serà aplicable el que s'establisca en els corresponents convenis.

En el cas de programes de doctorat organitzats mitjançant col·laboració amb altres organismes, centres, institucions i entitats amb activitats I+D+i, públics o privats, nacionals o estrangers, quan aquesta investigadora o investigador ocupe una posició en què no resulte d'aplicació la possessió de períodes d'investigació, ha d'acreditar mèrits equiparables als dos períodes esmentats, tal com es defineixen en la normativa per a ensenyaments oficials de doctorat de la Universitat d'Alacant.

2.  Són funcions de les coordinadores o dels coordinadors de programes de doctorat:

a)       Dirigir i coordinar l'activitat del programa i assegurar la continuïtat i el compliment dels seus objectius, vetlant perquè el programa es desenvolupe amb el màxim grau d'eficàcia, qualitat i èxit. En qualitat de presidenta o president de la comissió acadèmica, ha de complir i fer complir les normatives referents al doctorat.

b)      Comunicar a l'EIDUA la composició de la comissió acadèmica del programa, presidir-la i executar i fer complir els acords que aquesta adopte.

c)       Assistir a les sessions del CD i de les comissions de les quals formen part amb veu i vot, així com contribuir al normal funcionament.

d)      Representar el programa en el CD de l'EIDUA i vetlar perquè els acords de l'EIDUA en relació amb el programa es complisquen.

e)      Vetlar perquè les i els membres del programa estiguen informats dels assumptes relacionats amb les activitats d'aquest que pogueren afectar-los.

Article 13. Coordinadores o coordinadors de qualitat dels programes de doctorat

1.       Cada programa de doctorat compta amb una coordinadora o un coordinador amb competències en l'àrea de qualitat del programa que serà triat d'entre les i els membres de la comissió acadèmica d'aquest.

2.       Entre les seues funcions, es troben:

a)      Auxiliar la coordinadora o el coordinador del programa en el desenvolupament del SGIQ d'aquest.

b)      Col·laborar amb la coordinadora o el coordinador de qualitat de l'EIDUA, així com amb la UTQ, en el procés d'avaluació de qualitat del programa.

c)      Proposar i supervisar la realització dels aspectes de millora en la qualitat del programa.

CAPÍTOL III. COMISSIONS ACADÈMIQUES DELS PROGRAMES DE DOCTORAT

Article 14. Definició i composició

1.  La comissió acadèmica de cada programa de doctorat és la responsable de la seua definició, actualització, qualitat i coordinació, així com del progrés de la investigació i de la formació i de l'autorització de la presentació de tesi de cada doctorand del programa.

2.   Pot formar part de la comissió acadèmica del programa de doctorat el professorat doctor d'aquest que es trobe dirigint, almenys, una tesi doctoral en l'àmbit del programa, que l'hagen dirigida en els últims sis anys, o que acrediten la seua capacitat investigadora amb la justificació de la possessió d'almenys dos períodes de l'activitat investigadora reconeguts d'acord amb les previsions del RD 1086/1989, de 28 d'agost, de retribucions del professorat universitari. En cas de programes de doctorat interuniversitaris serà aplicable el que s'establisca en els corresponents convenis.

Les o els integrants de cada programa de doctorat que es troben en alguna de les situacions a les quals s'ha fet anteriorment menció, decidiran el nombre de professores i de professors que han de formar part de la comissió acadèmica i procediran a la seua elecció. Com a mínim, formarà part de la comissió acadèmica una o un representant de cadascun dels equips d'investigació que constitueixen el programa de doctorat.

La comissió acadèmica estarà presidida per la coordinadora o el coordinador del programa de doctorat, actuant com a secretària o secretari qualsevol dels seus membres, a proposta de la coordinadora o del coordinador.

Article 15. Funcions de les comissions acadèmiques

a)       Establir requisits i criteris addicionals per a la selecció i admissió de les doctorandes i dels doctorands en el programa de doctorat, i resoldre sobre la base d'aquests requisits i criteris.

b)      Assignar una tutora o un tutor i una directora o un director de tesi a la doctoranda o al doctorand, així com modificar-los en els casos previstos en la normativa per als ensenyaments oficials de doctorat de la Universitat d'Alacant.

c)       Autoritzar les pròrrogues, canvis en la modalitat de permanència i suspensions temporals en els estudis de doctorat segons les condicions previstes en la normativa vigent.

d)      Revisar el document d'activitats de la doctoranda o del doctorand i avaluar anualment el seu pla d'investigació i el seu pla de formació personal, juntament amb els informes que a l'efecte hauran d'emetre la tutora o el tutor i la directora o el director.

e)      Comprovar el compliment dels requisits i de la idoneïtat dels informants externs i dels membres del tribunal encarregat de jutjar les tesis doctorals.

f)        Aprovar les propostes de tribunals de defensa de tesi i del personal avaluador extern, i comunicar-les a l'EIDUA.

g)       Comprovar el compliment dels requisits per a la defensa de la tesi doctoral i donar el vistiplau a aquesta.

h)      Autoritzar les mesures de protecció de la privacitat de tesis doctorals en circumstàncies excepcionals lligades a processos de protecció o transferència de coneixements, com poden ser, entre d'altres, la publicació dels resultats, la participació d'empreses en el programa o escola, l'existència de convenis de confidencialitat amb empreses o la possibilitat de generació de patents que recaiguen sobre el contingut de la tesi.

i)        Donar el vistiplau als convenis en matèria de doctorat que sol·liciten subscriure els membres del programa.

j)        Autoritzar les estades i activitats de les doctorandes o els doctorands fora d'Espanya, amb la finalitat d'obtenir la menció de "Doctorat internacional".

k)       Aprovar la memòria cientificotècnica que relaciona la tesi doctoral amb la labor desenvolupada per la doctoranda o el doctorand en l'entitat o empresa, per a la menció de "Doctorat industrial".

l)        Nomenar quantes subcomissions internes considere necessàries per a l'adequat acompliment de les seues activitats, entre d'altres la comissió de qualitat del programa.

CAPÍTOL IV. PROFESSORAT AMB FUNCIONS DE DIRECCIÓ DE TESI I TUTORITZACIÓ

La directora o el director de la tesi és el màxim responsable en la conducció de la investigació de la doctoranda o del doctorand. La tutora o el tutor és la persona responsable de l'adequació de la formació i de l'activitat investigadora als principis dels programes i de l'EIDUA. Tots dos seran designats per la comissió acadèmica segons el que s'estableix en el RD 99/2011 i en la Normativa per a ensenyaments oficials de doctorat de la Universitat d'Alacant.

Article 16. Drets i deures de les directores i dels directors de tesis doctorals

1.  Són drets de les directores i dels directors de tesis doctorals:

a)     La plena integració en l'estructura i activitats de l'EIDUA.

b)    El reconeixement acadèmic de les seues activitats de direcció de tesi en funció del que s'estableix en el RD 99/2011 i de la normativa de la Universitat d'Alacant.

c)     La participació en les activitats de formació per a directores o directors de tesis que siguen oferides per l'EIDUA, per a complir amb responsabilitat les funcions de supervisió de les seues doctorandes o doctorands.

d)    Tots aquells drets que els siguen reconeguts en la legislació general, en la normativa autonòmica i en els Estatuts i normes pròpies de la Universitat d'Alacant.

2.  Són deures de les directores i dels directors de tesis doctorals:

a)       Signar el compromís doctoral que establisca les funcions de supervisió de les seues doctorandes o doctorands, a l'inici del període de formació doctoral i en la forma que determine la Universitat d'Alacant.

b)      Crear una relació constructiva i positiva amb les seues doctorandes o doctorands, a fi d'establir les condicions necessàries per a una transferència eficaç de coneixements i per al futur bon desenvolupament de les seues carreres com a investigadores o investigadors.

c)       Acompanyar i assessorar la doctoranda o el doctorand durant tot el desenvolupament de la seua tesi en totes les tasques incloses en el pla d'investigació i en el de formació personal.

d)      Revisar regularment el document d'activitats personalitzat de les seues doctorandes o doctorands.

e)      Informar i avalar, periòdicament, el pla d'investigació i de formació de les seues doctorandes o doctorands.

f)        Vetlar perquè les seues doctorandes i doctorands respecten els terminis establits en el calendari oficial en el compliment de les seues obligacions.

g)       Vetlar perquè les seues doctorandes i doctorands adquirisquen les competències i capacitats enunciades en el RD 99/2011 i expressades en aquest Reglament.

h)      Proposar informants externs idonis, així com els membres del tribunal experts en la matèria que complisquen els requisits exigits en la normativa.

i)        Vetlar perquè les seues doctorandes o doctorands coneguen els objectius estratègics que regeixen el seu àmbit d'activitat i els mecanismes de finançament, així com perquè se sol·liciten tots els permisos necessaris abans d'iniciar la seua labor o accedir als recursos proporcionats.

j)        Vetlar perquè els resultats d'investigació de les seues doctorandes o doctorands siguen fructífers i es difonguen i aprofiten mitjançant, per exemple, comunicacions, transferències a altres contextos d'investigació o, si escau, comercialització.

k)       Vetlar perquè les seues doctorandes o doctorands seguisquen, en tot moment, pràctiques de treball segures, conformes a la legislació nacional, autonòmica i/o sectorial. Així mateix, vetlar perquè les seues doctorandes o doctorands adopten les mesures necessàries per a complir amb les exigències legals en matèria d'ètica, protecció de dades i de confidencialitat.

l)        Subscriure el seu compromís amb el compliment del Codi de bones pràctiques adoptat per l'EIDUA i del Codi de bones pràctiques de la investigació de la Universitat d'Alacant.

Article 17. Drets i deures de les tutores i dels tutors

La tutora o tutor és la persona responsable de l'adequació de la formació i de l'activitat investigadora als principis dels programes i de l'EIDUA. Serà designada o designat per la comissió acadèmica segons el que s'estableix en el RD 99/2011 i en la Normativa per a ensenyaments oficials de doctorat de la Universitat d'Alacant.

1.  Són drets de les tutores i dels tutors:

a)      La plena integració en l'estructura i activitats de l'EIDUA.

b)      El reconeixement acadèmic de les seues activitats de tutoria en funció del que s'estableix en el RD 99/2011 i de la normativa de la Universitat d'Alacant.

c)       La participació en les activitats de formació per a tutores o tutors que siguen oferides per l'EIDUA, per a complir amb responsabilitat les funcions de supervisió de les seues doctorandes o doctorands.

d)      Tots aquells drets que els siguen reconeguts en la legislació general, en la normativa autonòmica i en els Estatuts i normes pròpies de la Universitat d'Alacant.

2.  Són deures de les tutores i dels tutors:

a)       Signar el compromís doctoral que establisca les funcions de supervisió de les seues doctorandes i doctorands, a l'inici del període de formació doctoral i en la forma que determine la Universitat d'Alacant.

b)      Assistir a les seues doctorandes o doctorands en el seu procés de formació, facilitant la informació, orientació i recursos per a l'aprenentatge.

c)       Facilitar la configuració de l'itinerari curricular de les seues doctorandes o doctorands.

d)      Revisar regularment el document d'activitats personalitzat de les seues doctorandes o doctorands.

e)      Vetlar perquè les seues doctorandes i doctorands adquirisquen les competències i capacitats enunciades en el RD 99/2011 i expressades en aquest Reglament.

f)        Informar, periòdicament, el pla d'investigació i formació de les seues doctorandes o doctorands.

g)       Estimular la transició de les seues doctorandes o doctorands al món laboral, el desenvolupament inicial de la carrera professional i l'accés a la formació contínua.

h)      Subscriure el seu compromís amb el compliment del Codi de bones pràctiques adoptat per l'EIDUA i del Codi de bones pràctiques de la investigació de la Universitat d'Alacant.

CAPÍTOL V. DOCTORANDES I DOCTORANDS

Té la consideració de doctoranda o doctorand qui, prèvia acreditació dels requisits establits en la legislació vigent ha sigut admesa o admès en un programa de doctorat i s'hi ha matriculat.

Article 18. Drets i deures de les doctorandes i dels doctorands

1.  Les doctorandes i els doctorands tenen els següents drets específics:

a)       A rebre una formació investigadora de qualitat, que promoga l'excel·lència científica i atenga l'equitat i la responsabilitat social.

b)      A comptar amb una tutora o un tutor que oriente el seu procés formatiu i la seua relació amb la comissió acadèmica, i una directora o un director i, si és el cas, codirectora o codirector, amb experiència investigadora acreditada, que supervise la realització de la tesi doctoral.

c)       Al fet que es promoga la seua integració en grups i xarxes d'investigació.

d)      A conèixer la carrera professional de la investigació i al fet que la Universitat d'Alacant promoga en els seus programes oportunitats de desenvolupament de la carrera investigadora.

e)      A participar en programes i convocatòries d'ajudes per a la formació investigadora i per a la mobilitat nacional i internacional.

f)        A comptar amb el reconeixement i la protecció de la propietat intel·lectual a partir dels resultats de la tesi doctoral i dels treballs de recerca previs, en els termes que s'estableixen en la legislació vigent sobre la matèria.

g)       A poder configurar i participar en una delegació d'investigadors predoctorals de la UA.

h)      A ser considerats, quant a drets de representació, en els òrgans de govern de les universitats, com a personal investigador en formació, de conformitat amb el que s'establisca en la legislació en matèria de ciència i investigació.

i)        A participar en el seguiment dels programes de doctorat i en els processos d'avaluació institucional, en els termes previstos per la normativa vigent.

2.  Són deures de les doctorandes i dels doctorands:

a)       La realització de les activitats formatives transversals organitzades per l'EIDUA, així com les previstes en els seus corresponents programes de doctorat.

b)      Mantenir una relació estructurada i regular amb les seues tutores o tutors i directores o directors de tesis.

c)       Realitzar una investigació original que fomente l'expansió de les fronteres del coneixement científic i el bé de la societat.

d)      Signar després de la matrícula el document de compromís doctoral en la forma que determine la Universitat d'Alacant i mantenir actualitzat anualment el document d'activitats i el pla d'investigació i formació en la plataforma habilitada per la Universitat d'Alacant, d'acord amb la normativa i el calendari vigents. Aquest pla inclourà els avanços de la investigació i de la formació segons els objectius i la planificació programats.

e)      Observar les pràctiques ètiques reconegudes i els principis ètics fonamentals corresponents a les seues disciplines, així com les normes ètiques recollides en els diversos codis deontològics. En particular, hauran de subscriure el seu compromís amb el compliment del Codi de bones pràctiques adoptat per l'EIDUA i del Codi de bones pràctiques de la investigació de la Universitat d'Alacant.

f)        Respectar el principi de la propietat intel·lectual, industrial o de la propietat conjunta de dades quan la investigació es realitze en col·laboració amb supervisores o supervisors i/o altres investigadores o investigadors.

g)       Conèixer i complir les normes internes sobre seguretat i salut, especialment les que es refereixen a l'ús de laboratoris, al treball de camp i altres entorns d'investigació.

h)      Exercir, si és el cas, les responsabilitats pròpies del càrrec de representació per al qual hagen sigut triats.

i)        Utilitzar la denominació de les entitats per a les quals presten serveis en la realització de la seua activitat científica, conforme a la normativa interna d'aquestes entitats i els acords i convenis que aquestes subscriguen.

A més dels anteriors, les doctorandes i els doctorands tindran tots els drets i deures previstos en la normativa vigent i, en particular , en l'Estatut de l'Estudiant de la Universitat d'Alacant.

Article 19. Competències, capacitats i destreses que ha d'adquirir la doctoranda o el doctorand

1.  Els estudis de doctorat garantiran, com a mínim, l'adquisició per part de la doctoranda o del doctorand de les següents competències bàsiques, així com aquelles que figuren en el Marc Espanyol de Qualificacions per a l'Educació Superior:

a)      Comprensió sistemàtica d'un àmbit d'estudi i domini de les habilitats i mètodes d'investigació relacionats amb aquest àmbit.

b)      Capacitat de concebre, dissenyar o crear, posar en pràctica i adoptar un procés substancial d'investigació o creació.

c)      Capacitat per a contribuir a l'ampliació de les fronteres del coneixement a través d'una investigació original.

d)      Capacitat de realitzar una anàlisi crítica i d'avaluació i síntesi d'idees noves i complexes.

e)      Capacitat de comunicació amb la comunitat acadèmica i científica i amb la societat en general sobre els seus àmbits de coneixement en els modes i idiomes d'ús habitual en la seua comunitat científica internacional.

f)       Capacitat de fomentar, en contextos acadèmics i professionals, l'avanç científic, tecnològic, social, artístic o cultural dins d'una societat basada en el coneixement.

g)      Capacitat de fomentar la Ciència Oberta i la Ciència Ciutadana, conforme l'article 12 de la Llei orgànica 2/2023, de 22 de març, com a manera de contribuir a la consideració del coneixement científic com un bé comú, mitjançant l'avaluació d'activitats transversals dutes a terme per la doctoranda o el doctorand relacionades amb diferents dimensions de la Ciència Oberta i la Ciència Ciutadana, així com la capacitació adquirida en sengles disciplines en format de microcredencials o similar.

2.  Així mateix, l'obtenció del títol de doctor ha de proporcionar una alta capacitació professional en àmbits diversos, especialment en els que requereixen creativitat i innovació. Les doctores i els doctors hauran adquirit, almenys, les següents capacitats i destreses personals per a:

a)      Actuar amb desimboltura en contextos en els quals hi ha poca informació específica.

b)      Trobar les preguntes clau que cal respondre per a resoldre un problema complex.

c)      Dissenyar, crear, desenvolupar i emprendre projectes nous i innovadors en el seu àmbit de coneixement.

d)      Treballar tant en equip com de manera autònoma en un context internacional o multidisciplinari.

e)      Integrar coneixements, enfrontar-se a la complexitat i formular judicis amb informació limitada.

f)       La crítica i defensa intel·lectual de solucions.

CAPÍTOL VI. PROGRAMES DE DOCTORAT

Article 20. Procediment per a l'aprovació dels programes de doctorat

1.  Correspon als centres, departaments o instituts universitaris d'investigació de la Universitat d'Alacant elevar les propostes de programa de doctorat al CD de l'EIDUA dins del termini i en la forma corresponent oportuns, mitjançant la presentació de la memòria de verificació, seguint les indicacions recollides en els annexos I i II del Reial decret 99/2011. La proposta ha de comptar amb l'informe favorable de l'òrgan proponent.

2.    La proposta serà notificada als diferents programes de doctorat i centres de la Universitat d'Alacant, obrint-se un període d'exposició pública de 15 dies en què es podran presentar les al·legacions que es consideren pertinents.

3.   El CD de l'EIDUA analitzarà les propostes i la seua adequació a l'estratègia general de la Universitat d'Alacant, i decidirà sobre la viabilitat, conveniència i oportunitat d'aquestes. Per a fer-ho, podrà sol·licitar els informes que considere oportuns.

4.   En el cas que alguna proposta no obtinga informe favorable del CD de l'EIDUA, es traslladarà un informe motivat amb les causes de la denegació a l'òrgan proponent, el qual disposarà d'un període de 15 dies per a efectuar al·legacions. A la vista d'aquestes, el CD de l'EIDUA emetrà informe definitiu que elevarà al Consell de Govern.

5.  Correspon al Consell de Govern l'aprovació definitiva de les propostes, que seran remeses després de la seua aprovació al Consell Social a fi que emeta l'informe preceptiu.

6.  Les propostes que hagen sigut aprovades per Consell de Govern, abans de procedir a la sol·licitud de verificació per ANECA o AVAP, hauran d'obtenir un informe favorable de la Comunitat Valenciana sobre la necessitat i viabilitat acadèmica i social de la implantació del programa de doctorat. En cas d'informe favorable, la Universitat d'Alacant podrà iniciar el procediment de verificació del títol pel Consell d'Universitats i autorització per la Comunitat Valenciana, d'acord amb el que es preveu en la normativa nacional i autonòmica aplicable, a l'efecte de la seua implantació.

Article 21. Seguiment i avaluació de la qualitat dels programes de doctorat

1.    Una vegada implantats, els programes de doctorat se sotmetran, amb la periodicitat establida en la normativa nacional i autonòmica que resulte d'aplicació, als processos de seguiment i acreditació de la investigació.

2.    Les comissions acadèmiques o de qualitat dels programes de doctorat han de dur a terme un seguiment intern anual en el qual s'analitze el desenvolupament i els resultats del programa de doctorat, realitzant propostes de millora, si és el cas .

3.   Des del vicerectorat amb competències en matèria de qualitat, a través de la UTQ, es prestarà suport als programes de doctorat i a l'EIDUA en els processos de seguiment i acreditació.

4.     L'EIDUA podrà acollir-se al procediment d'acreditació institucional de centres universitaris regulat mitjançant el Reial decret 640/2021, de 27 de juliol, de creació, reconeixement i autorització d'universitats i centres universitaris, i acreditació institucional de centres universitaris. En el cas que s'haja obtingut l'acreditació institucional, els programes de doctorat renovaran la seua acreditació mentre l'EIDUA mantinga l'esmentada acreditació institucional.

5.     Els programes de doctorat conjunts creats mitjançant consorcis internacionals en els quals participen institucions d'educació superior espanyoles i estrangeres i que hagen sigut avaluats i seleccionats per la Comissió Europea en convocatòries competitives s'entendrà que compten amb l'informe favorable exigit en el procediment de verificació regulat en l'article 10 del Reial decret 99/2011. A aquest efecte, la universitat sol·licitant enviarà al Ministeri d'Universitats la proposta del programa de doctorat aprovat per la Comissió Europea juntament amb el conveni de creació del consorci i la carta de notificació d'haver sigut seleccionada en la convocatòria corresponent, així com la documentació que proporcione les dades necessàries per a la inscripció del corresponent programa de doctorat en el RUCT.

Article 22. Supressió d'un programa de doctorat

1.  L'expedient de supressió d'un programa de doctorat serà tramitat a través de l'EIDUA i podrà iniciar-se:

a)      Per acord adoptat per l'òrgan proponent del programa de doctorat.

b)      A proposta de l'EIDUA.

c)       A proposta del Consell de Govern.

2.   Són causes que fonamenten l'inici d'un expedient de supressió d'un programa de doctorat:

a)      Per la implantació d'un programa de doctorat en substitució d'un programa de doctorat anterior al qual reemplace. En aquest cas, el nou programa indicarà la denominació del programa al qual reemplaça i el procediment d'adaptació, si és el cas, al nou pla d'estudis de les doctorandes i dels doctorands, procedents del programa a extingir.

b)      Si no es produïra l'inici del programa de doctorat transcorreguts 2 anys des del moment en el qual es produïsca la publicació oficial de l'autorització de la seua implantació en el DOGV.

c)       La no superació del procediment d'acreditació.

3.  Iniciat l'expedient de supressió, el CD de l'EIDUA donarà audiència a la coordinadora o al coordinador del programa de doctorat perquè puga presentar informe o al·legacions i elevarà, si és el cas, la proposta amb la corresponent memòria justificativa al Consell de Govern.

4.  En cas d'aprovar-se la supressió, el Consell de Govern remetrà tota la documentació al Consell Social i al Consell d'Universitats a l'efecte de continuar els tràmits previstos legalment.

5.  En els programes de doctorat organitzats de manera conjunta amb altres universitats, serà causa d'extinció les previstes en el conveni de doctorat conjunt.

DISPOSICIÓ DEROGATÒRIA

Disposició derogatòria única.

Queden derogades totes les disposicions d'igual o inferior rang que s'oposen al que s'estableix en aquesta normativa. En concret, queden derogades les disposicions següents:

-          Normativa per a ensenyaments oficials de doctorat de la Universitat d'Alacant (BOUA 31 de juliol de 2012) i les seues modificacions posteriors.

-          Procediment intern d'actuació administrativa en desenvolupament de la normativa sobre ensenyaments de doctorat en la Universitat d'Alacant (BOUA 14 de juny de 2019)

-          Reglament de règim intern de l'Escola de Doctorat (BOUA 20 de desembre de 2013) i les seues modificacions posteriors.

-          Normativa de permanència i continuació d'estudis per a estudiants en programes de doctorat de la Universitat d'Alacant (BOUA 3 de juliol de 2013)

-          Reglament de reconeixement o convalidació de les activitats formatives transversals obligatòries de l'Escola de Doctorat (BOUA 31 de gener de 2014)

-          Procediment sobre l'accés als estudis oficials de doctorat regulats en el RD 99/2011, de 28 de gener (BOUA 5 de març de 2014)

DISPOSICIÓ FINAL

La present normativa entrarà en vigor l'endemà de la seua publicació en el BOUA.





[Carretera Sant Vicent del Raspeig s/n  
03866 Sant Vicent del Raspeig - Alacant  
 Tel. 51 707 1786 - Fax 07 473 8602](https://www.google.es/maps/@85.685733,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12480&trk=tyah&trkInfo=tarId%9T5420227283641%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)